আমরা অনেক সময় ভুলে যাই যে, কুর‘আনের প্রতিটি আয়াতেই আমাদের জন্য শিক্ষা রয়েছে। কুর‘আনের কোনো আয়াতই নিছক ঐতিহাসিক তথ্য নয়, যা আমরা পড়লাম শুধুই জানার জন্য, তারপর নিজেরা কিছুই শিক্ষা নিলাম না। এই আয়াতগুলোও আমাদের প্রতি উদ্দেশ্য করে বলা। বিশেষ করে তাদের প্রতি, যারা জীবনে কঠিন সময় পার করেছেন এবং একসময় আল্লাহর অনুগ্রহে সচ্ছল, সম্মানের জীবন পেয়েছেন। যারা একসময় ইসলাম থেকে দূরে ছিলেন, পাপে ডুবে ছিলেন, তারপর একসময় আল্লাহ تعالى তাদেরকে ইসলামের পথ দেখিয়েছেন। এরা যেন বিশেষভাবে এই আয়াতগুলো থেকে শিক্ষা নেন। তারা যেন কখনই এতিমদের সাথে দুর্ব্যবহার না করেন।